DOLOŽKA
finančných, ekonomických, environmentálnych vplyvov, vplyvov na zamestnanosť a podnikateľské prostredie

Prvá časť- Odhad dopadov na verejné financie

Navrhovaný zákon  upravuje poskytovanie štátnej sociálnej dávky, ktoré umožní rodičovi zvoliť si formu starostlivosti o dieťa v priebehu jeho prvých troch resp. šesť rokov života tak, aby čo najviac zodpovedala aktuálnym potrebám dieťaťa alebo rodiča. 
Rodičovský príspevok si vyžiada  v roku 2005 výdavky v sume cca 6 286 mil. Sk, z toho cca 3 574 mil. Sk podľa právneho stavu účinného do 30. júna 2005 a cca 2 712 mil. Sk pri účinnosti novely zákona o rodičovskom príspevku od 1. júla 2005. V roku 2006 si rodičovský príspevok vyžiada výdavky v sume cca 6 683 mil. Sk a cca 6 903 mil. Sk v roku 2007.
Zákon navrhuje poskytovať rodičovský príspevok aj v prípade, ak je materské nižšie ako výška rodičovského príspevku. Pri predpokladanom počte cca 5 172 prípadov, keď bude vyplatený doplatok k materskému a pri priemernej výške tohto doplatku v sume 408 Sk si výdavky zo štátneho rozpočtu na rok 2005 vyžiadajú náklady v celkovej sume cca 10,6 mil. Sk. 
Rozpočtované finančné prostriedky v rámci kapitoly Ministerstva práce, sociálnych vecí a rodiny Slovenskej republiky na rodičovský príspevok a pôvodne navrhovaný príspevok na služby predstavujú 6 313 mil. Sk v roku 2005, 6 549 mil. Sk v roku 2006 a 6 714 mil. Sk v roku 2007.
Predpokladané čerpanie finančných prostriedkov na novelu zákona o rodičovskom príspevku bude riešené v rámci rozpočtovej kapitoly Ministerstva práce, sociálnych vecí a rodiny Slovenskej republiky a nepredstavuje ďalšie navýšenie finančných prostriedkov nad rámec schváleného rozpočtu.

Druhá časť - Odhad dopadov na obyvateľov, hospodárenie podnikateľskej sféry a iných právnických osôb

Uvedený návrh zákona, ktorý podporuje zosúladenie rodinného a pracovného života a odstraňuje  nerovnosť finančného zabezpečenia rodičov, ktorých nároky z titulu ich nemocenského poistenia nedosahujú výšku rodičovského príspevku, bude mať pozitívny dopad na obyvateľov.  Nepredpokladá sa negatívny dopad na  hospodárenie podnikateľskej sféry a iných právnických osôb.

Tretia časť - odhad dopadov na životné prostredie 

Návrh zákona nebude mať negatívny dopad na životné prostredie na miestnej, regionálnej aj celoslovenskej úrovni.

Štvrtá časť – Odhad dopadov na zamestnanosť

Navrhovaný zákon predpokladá  pozitívny dopad na zamestnanosť (napríklad  popri poskytovaní rodičovského príspevku sa umožňuje rodičovi vykonávať zárobkovú činnosť aj na kratší pracovný čas alebo v domácom prostredí, pripravovať  na vstup na trh práce).  

Piata časť – Analýza vplyvov na podnikateľské prostredie

Navrhovaný zákon predpokladá pozitívny dopad na podnikateľské prostredie (napríklad väčší dopyt po službách starostlivosti o deti do troch rokov, čo môže ovplyvniť zvýšenie počtu podnikateľských subjektov).
.